பாடம் 17
இஸ்மவேல் பிறக்கிறான்
நோக்கம்: நாம் நம் சொந்த வழியில் காரியங்களைச் செய்தால், அது அநேகருக்குத் துக்கத்தையும் துன்பத்தையும் கொண்டுவரும் என்பதைப் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 16:1-16
மனப்பாட வசனம்: நீதிமொழிகள் 3:5 – “உன் சுயபுத்தியின்மேல் சாயாமல், உன் முழு இருதயத்தோடும் கர்த்தரில் நம்பிக்கையாயிரு.”
பாடத்தை அளித்தல்
தொடக்கப் புள்ளி
சில நேரங்களில் மனிதர்கள் பொறுமையற்றவர்களாயிருக்கிறார்கள். விதைகளை நட்டால், ஒரு நாளுக்குள்ளேயே வளர்ச்சியின் அடையாளங்களை எதிர்பார்க்கிறார்கள். குறிப்பாகப் பிள்ளைகள் காத்திருக்க முடியாமல், என்ன நடக்கிறது என்று பார்க்க விதைகளைத் தோண்டி எடுத்துவிடுவார்கள்.
இன்றைய போதனையின் முக்கிய குறிப்புகள்
1. ஆபிரகாமும் சாராளும் திருமணமாகி பத்து ஆண்டுகளுக்கும் மேலாகியும் அவர்களுக்குப் பிள்ளை இல்லை. ஆனாலும் வானத்து நட்சத்திரங்களைப்போல் அநேக சந்ததிகளைத் தேவன் வாக்குப்பண்ணியிருந்தார்! படம் 16-ஐக் காட்டுங்கள். ஆபிரகாம் தேவனை தொடர்ந்து நம்பினான்.
2. சாராளால் இன்னும் காத்திருக்க முடியவில்லை. தன் எகிப்திய வேலைக்காரியாகிய ஆகார் மூலம் ஆபிரகாமுக்கு ஒரு பிள்ளை பிறக்கும்படி ஏற்பாடு செய்தாள் (16:1-4).
3. ஆகார் ஆபிரகாமின் பிள்ளையைக் கருத்தரித்த நாள் முதல் வீட்டில் சமாதானம் இல்லாமல்போயிற்று. ஆகார் பெருமைகொண்டு, பிள்ளை பெறாத சாராளை அவமதித்தாள்; சாராளோ ஆகாரின்மேல் பொறாமைகொண்டாள் (16:4-5).
4. ஆபிரகாம் சண்டைகளை நிறுத்தவில்லை. அவை இன்னும் மோசமாயின. கடைசியில் ஆகார் ஓடிப்போனாள் (16:6).
5. ஆகாரைத் தேற்ற தேவன் ஒரு தூதனை அனுப்பி, அவளுக்கு ஒரு மகன் பிறப்பான் என்றும், அவனுக்கு இஸ்மவேல் (“தேவன் கேட்கிறார்”) என்று பெயரிடவேண்டும் என்றும் சொன்னார். இந்த மகனுக்கு அநேக சந்ததிகள் இருப்பார்கள்; ஆனால் அவன் எல்லோருக்கும் எதிராகப் போராடுவான் என்றும் தூதன் கூறினான். ஆகார் கீழ்ப்படிந்து சாராளிடம் திரும்பினாள் (16:7-12). இஸ்மவேல் அரபு மக்களின் முற்பிதாவானான்.
6. ஆகாரின் குழந்தை பிறந்தது; அவள் அவனுக்கு இஸ்மவேல் என்று பெயரிட்டாள். படம் 17-ஐக் காட்டுங்கள். படத்தில் எல்லோரும் உண்மையிலேயே இந்தக் குழந்தையின் பிறப்பைக் கொண்டாடவில்லை. இவை அனைத்தையும் ஏற்பாடு செய்த சாராள் மிகவும் மகிழ்ச்சியற்றவளாய்த் தெரிகிறாள் (16:15).
மனப்பாட வசனத்தை மனதில் பதிய வையுங்கள்
கதைக்கு நம் பதில்
சில நேரங்களில் நாம் நம் சொந்த வழியில் செய்ய முயல்கிறோம். சாராளும் ஆபிரகாமும் தேவனுடைய நல்ல நேரத்தில் தங்களுக்கு மகன் பிறப்பதற்குக் காத்திருக்கவில்லை. பொறுமையிழந்து தேவனை சந்தேகப்பட்டார்கள். தேவன் தங்களை மறந்துவிட்டாரா? நம் சொந்த எண்ணங்களைப் பின்பற்றினால், ஆபிரகாமும் சாராளும் தங்கள் சந்ததிகளுக்கெல்லாம் செய்ததுபோல, அநேகருக்குத் துக்கத்தையும் துன்பத்தையும் கொண்டுவரக்கூடும். நாம் தேவனை நம்பி, அவர் வழியைக் காட்டும்வரை காத்திருக்க வேண்டும்.
